text: Atlantis under vand
  22 august 2012 kl. 08.49
  Legoland har lukket parkens store undersøiske attraktion Atlantis på grund af oversvømmelse efter voldsomme skybrud natten til onsdag.
  Taget på den undersøiske attraktion var under reparation, og vandet trak derfor nemt ind i bygningen.
  Legoland oplyser, at der udelukkende er tale om materielle skader, og hverken fisk eller dyr har lidt nogen form for overlast.
  Det vides endnu ikke, hvornår Atlantis åbner for gæsterne igen.
  Falcks vagtcentral oplyser til TV SYD, at der trods de store mængder vand kun har været få skader i Syd- og Sønderjylland.
  Til gengæld har vandet oversvømmet større udendørs arealer, da vandet har haft svært ved at trække ned i den hårde jord.
  Står du vand til knæene? Del dine billeder af nattens regnskyl med os på www.facebook.com/tvsyd.
  